**UNIUNEA NAŢIONALĂ A BAROURILOR DIN ROMÂNIA**

**B A R O U L A R G E Ş**

Piteşti, B-dul I.C. Brătianu nr.42, jud. Argeş, C.F.: 4469264, Tel/Fax: 0248213066,

e-mail: [baroularges.secretariat@gmail.com](mailto:baroularges.secretariat@gmail.com), site: www.barouarges.ro

**COMUNICAT**

Consiliul Baroului Argeș, întrunit in ședință extraordinară astăzi, 2 august 2023, a analizat Proiectul de Ordonanță de Guvern pentru modificarea și completarea Legii 227/215 privind Codul Fiscal și alte măsuri financiar-fiscale. Luând act de îngrijorarea și sentimentul de revoltă al colegilor avocați, Baroul Argeș își exprimă cu fermitate denunțul împotriva tendințelor de supraimpozitare a profesiei de avocat, aspect de o profundă inechitate socială.

Considerăm demersul Guvernului României ca fiind o discriminare nejustificată în raport cu alte categorii de contribuabili având în vedere că, în conformitate cu aceste posibile modificări legislative, veniturile din activitatea independentă a avocaților ar urma să fie supuse plății cotei CASS la o bază neplafonată, calculată la venitul realizat, ceea ce ar conduce la o dublare a sarcinii fiscale sau chiar la o multiplicare și mai accentuată.

Sprijinim pe această cale toate demersurile întreprinse de UNBR de a preîntâmpina prin toate mijloacele legale adoptarea unor astfel de modificări ale Codului Fiscal.

Consiliul Baroului Argeș,

prin Decan avocat Dragoș-Andrei Nicolescu